## Naredba o mjerama za sprječavanje pojave i širenja klasične svinjske kuge na području Republike Hrvatske

### NN 88/2006 (2.8.2006.), Naredba o mjerama za sprječavanje pojave i širenja klasične svinjske kuge na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2094**

Na temelju članka 41. stavka 5. Zakona o veterinarstvu (»Narod­ne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## NAREDBU

### O MJERAMA ZA SPRJEČAVANJE POJAVE I ŠIRENJA KLASIČNE SVINJSKE KUGE NA PODRUČJU REPUBLIKE HRVATSKE

I.

1) Zaraženim područjem smatra se područje u krugu od tri kilometra od mjesta
izbijanja klasične svinjske kuge, i to naselja: Borovo, Lipovača, Trpinja,
Bršadin, Marinci, Sotin i Borovo Naselje;
2) Ugroženim područjem smatra se područje u krugu od sedam kilometra od
zaraženog područja, i to naselja Vera, Čelije, Bobota, Ludvinci, Vukovar,
Pačetin, Tordinci, Bogdanovci, Ostrovo, Nuštar, Cerić, Grabovo, Negoslavci,
Petrovci, Opatovac, Mikluševci, Čakovci Tompojevci, Bokšić, Dalj i Klisa.

II.

Radi sprječavanja pojave i širenja klasične svinjske kuge naređuju se na
zaraženom i ugroženom području sljedeće mjere:
1. Zabrana stavljanja u promet svinja;
2. Zabrana održavanja sajmova, dogona, izložbi i sportskih manifestacija sa
životinjama;
3. Prijava bez odgađanja svake uginule ili bolesne svinje na gospodarstvu i
divlje svinje;
4. Obvezna provedba strogih biosigurnosnih mjera za smanjivanje opasnosti od
unošenja i širenja virusa klasične svinjske kuge na gospodarstvima na kojima se
drže svinje;
5. Onemogućavanje izravnog ili neizravnog kontakta između domaćih i divljih
svinja;
6. Zabrana korištenja napoja u hranidbi svinja;
7. Zabrana pašnog držanja svinja na području cijele Vukovarsko-srijemske
županije;
8. Obvezna provedba odgovarajućih biosigurnosnih mjera od strane osoba koje su
bile u kontaktu s divljim svinjama;
9. Zabrana klanja svinja za potrebe vlastitog domaćinstva;
10. Zabrana prirodnog pripusta svinja na području Vukovarsko-srijemske županije.

III.

Zabrana iz točke II. podtočke 1. ove Naredbe ne odnosi se na svinje koje potječu
iz organizirane i kontrolirane proizvodnje iz objekata smještenih na područjima
navedenim u točki I. stavak 2), a koje se šalju pod kontrolom ovlaštenog
veterinara:
1) izravno u klaonicu unutar ugroženog područja, na neodgodivo klanje, ili
2) u izuzetnim slučajevima u određenu klaonicu u Republici Hrvatskoj smještenu
izvan ugroženog područja na neodgodivo klanje, samo ako su svinje prije otpreme
iz objekta klinički pregledane, uključujući mjerenje tjelesne temperature.
3) provođenje obvezne pojačane dezinfekcije vozila prije utovara i neposredno
nakon istovara.

IV.

Danom stupanja na snagu ove Naredbe prestaje važiti Naredba o mjerama za
sprječavanje pojave i širenja klasične svinjske kuge na području Republike
Hrvatske (»Narodne novine« br. 84/2006.).

V.

Ova Naredba stupa na snagu danom objave u »Narodnim novinama«.

Klasa: 322-01/06-01/57
Urbroj: 525-01-06-01
Zagreb, 28. srpnja 2006.

Ministar
**Petar Čobanković**, v. r.

Naredba, NN 88/2006-2094
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)